CELEX: 32016D0547
Language: fi
Date: 2016-04-07 00:00:00
Title: Komission päätös (EU) 2016/547, annettu 7 päivänä huhtikuuta 2016, Euroopan yhteisön ja Marokon kuningaskunnan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan Euroopan unionin ja Marokon kuningaskunnan välisen pöytäkirjan muutoksen hyväksymisestä Euroopan unionin puolesta

8.4.2016   
            
            
               FI
            
            
               Euroopan unionin virallinen lehti
            
            
               L 94/14
            
         KOMISSION PÄÄTÖS (EU) 2016/547,
   annettu 7 päivänä huhtikuuta 2016,
   Euroopan yhteisön ja Marokon kuningaskunnan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan Euroopan unionin ja Marokon kuningaskunnan välisen pöytäkirjan muutoksen hyväksymisestä Euroopan unionin puolesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan unionin ja Marokon kuningaskunnan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan Euroopan unionin ja Marokon kuningaskunnan välisen pöytäkirjan tekemisestä Euroopan unionin puolesta 16 päivänä joulukuuta 2013 annetun neuvoston päätöksen 2013/785/EU (1) ja erityisesti sen 3 artiklan,
   sekä katsoo seuraavaa:
   
               (1)
            
            
               Euroopan yhteisön ja Marokon kuningaskunnan välisen kalastuskumppanuussopimuksen (2), jäljempänä ’sopimus’, joka on hyväksytty neuvoston asetuksella (EY) N:o 764/2006 (3), 10 artiklalla perustetaan sekakomitea valvomaan kyseisen sopimuksen täytäntöönpanoa ja erityisesti sopimuksen toimeenpanemista, tulkintaa ja asianmukaista soveltamista. Euroopan unionin ja Marokon kuningaskunnan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan Euroopan unionin ja Marokon kuningaskunnan välisen pöytäkirjan, jäljempänä ’pöytäkirja’, joka on hyväksytty päätöksellä 2013/785/EU, 5 artiklassa valtuutetaan sekakomitea hyväksymään pöytäkirjan muutokset.
            
         
               (2)
            
            
               Sekakomitea kokoontui Brysselissä 14–16 päivänä lokakuuta 2015 hyväksyäkseen pöytäkirjan täytäntöönpanon edellyttämän tiettyjen teknisten toimenpiteiden muutoksen. Kyseessä olivat luokassa ”Pohjakalastus” sallittujen pitkäsiima-alusten lukumäärän ja vetoisuuden uudelleenjakaminen, sillä kyseisessä alaluokassa oli havaittu alikäyttöä, ja saaliiden koostumus luokassa ”Teollinen pelaginen kalastus”, jotta kalastustoiminta kyseisessä luokassa voisi jatkua.
            
         
               (3)
            
            
               Komissio toimitti neuvostolle ennen sekakomitean kyseistä kokousta valmistelevan asiakirjan, jossa esitettiin unionin suunnitellun kannan yksityiskohdat.
            
         
               (4)
            
            
               Neuvosto hyväksyi unionin suunnitellun kannan päätöksen 2013/785/EU liitteessä olevan 3 kohdan mukaisesti.
            
         
               (5)
            
            
               Pitkäsiima-alusten lukumäärän ja vetoisuuden uudelleenjakamiseen liittyvät toimenpiteet kirjattiin sekakomitean kyseisen kokouksen pöytäkirjaan ja saaliiden koostumusta luokassa ”Teollinen pelaginen kalastus” koskevat toimenpiteet vahvistettiin Marokon maatalous- ja merikalastusministeriön 13 päivänä marraskuuta 2015 päivätyllä kirjeellä nro 510/11.
            
         
               (6)
            
            
               Saalismäärien lisääntyminen lajiryhmässä sardiini/sardinella-suku kompensoituu vastaavalla saalismäärien pienenemisellä lajiryhmässä piikkimakrilli/makrilli/sardellit sivusaaliiden prosenttiosuuksien pysyessä ennallaan.
            
         
               (7)
            
            
               Nämä muutokset olisi hyväksyttävä Euroopan unionin puolesta.
            
         
               (8)
            
            
               On tarpeen säätää näiden toimenpiteiden takautuvasta soveltamisesta 13 päivästä marraskuuta 2015 alkaen,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta Euroopan yhteisön ja Marokon kuningaskunnan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan Euroopan unionin ja Marokon kuningaskunnan välisen pöytäkirjan teknisten selvitysten nro 4 ja 6 muutokset, jotka on hyväksytty kyseisen sopimuksen 10 artiklalla perustetussa sekakomiteassa ja jotka perustuvat tämän päätöksen liitteissä I ja II esitettyihin pöytäkirjan otteeseen ja kirjeen nro 510/11 otteeseen.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 13 päivästä marraskuuta 2015.
   
      Tehty Brysselissä 7 päivänä huhtikuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 349, 21.12.2013, s. 1.
   
      (2)  EUVL L 141, 29.5.2006, s. 4.
   
      (3)  Neuvoston asetus (EY) N:o 764/2006, annettu 22 päivänä toukokuuta 2006, Euroopan yhteisön ja Marokon kuningaskunnan välisen kalastuskumppanuussopimuksen tekemisestä (EUVL L 141, 29.5.2006, s. 1).
   
      LIITE I
      
         Ote Euroopan yhteisön ja Marokon kuningaskunnan välisellä kalastuskumppanuussopimuksella perustetun sekakomitean 14–16 päivänä lokakuuta 2015 pitämän kokouksen pöytäkirjasta
      
      Koska on havaittu alikäyttöä pitkäsiima-alusten alaluokassa ja Euroopan unioni on pyytänyt sallitun vetoisuuden tarkistamista, Marokko ehdottaa, että sallittujen alusten lukumäärä ja vetoisuus jaettaisiin uudelleen noudattaen luokan 4 pintasiima-alusten kokonaiskapasiteetin ylärajaa seuraavasti: 5 pintasiima-alusta, enintään 150 GT, ja 4 pintasiima-alusta, enintään 200 GT. Marokko tarkastelee vastaosuudessakin tätä pyyntöä ottaen huomioon vahvistetun enimmäismäärän ja sellaisten alusten kalastuslisenssihakemukset, joiden vetoisuus on yli 200 GT.
   
   
      LIITE II
      
         Ote Marokon maatalous- ja merikalastusministeriön 13 päivänä marraskuuta 2015 päivätystä kirjeestä nro 510/11
      
      Sekakomitean 2. kokouksessa, joka järjestettiin Brysselissä 14–16 päivänä lokakuuta 2015, esitettiin pyyntö tarkistaa hyödyntämisen tiettyjä teknisiä yksityiskohtia luokkaan 6 kuuluvien pienten pelagisten lajien osalta. Kyseisen pyynnön johdosta minulla on ilo ilmoittaa teille, että INRH:n tieteellisessä lausunnossa suositellaan, että lajiryhmän sardiini/sardinella-suku saalismäärät nostetaan 37 prosenttiin myönnetystä kiintiöstä ja säilytetään kyseisellä tasolla kannan ylihyödyntämisen välttämiseksi.